Hans Collin

Hans Jenssen Collin (1682–1742) var borgermester i Kristiansand fra 1707 til 1710, samt magistratspresident, justisminister og lagmann i Trondheim.   

 Liv og virke  

Han var sønn av bergamtsassessor, tollskriver og handelsmann Jens Hanssen Collin. Etter farens død overtok Collin både Øvre- og  Nedre Ringve gård. I tillegg kjøpte han Store Leangen gård. Han bodde i Trondheim by, men tilbrakte mye tid på gårdene på fritiden. Gårdene hadde svært påkostede hovedbygninger og store opparbeidede hager og parkanlegg. 

I 1709 mottok Collin en stor reperbane på Bakklandet som gave fra sin svigerfar, biskop Peder Krog. Etter Collins død ble reperbanen overtatt av hans eldste sønn. 

Collin satt som magistratspresident i Trondheim i perioden 1710-1736. I 1736 gikk embetet videre til Collins svoger Christian Krog. Collin på sin side avanserte til å bli lagmann. 

 Ekteskap og familie 
Hans Jenssen Collin giftet seg i 1710 med Sophie Amalie Krog, datter av biskop, dr.theol. Peder Krog i Trondheim. Paret fikk trolig 12 barn, blant dem: 

 Jens Hanssen Collin (d.y.) (1712–1757)
 Abraham Dreyer Collin (1715–1776)
 Georg Christian Collin (1715–1762) 
 Christian Jørgen Collin (f.1716)
 Niels Krog Collin (1718–1782)

Etter Sophie Amalie Krogs død i 1735, giftet Hans Jenssen Collin seg året etter med Marie Christine Horneman, datter av Hans Horneman. Collin var da 54 år gammel, mens Horneman bare var 17. Ekteskapet ble sett på som et sterkt bånd mellom de to embetsfamiliene Collin og Horneman.  Paret fikk tre barn: 

 Hans Horneman Collin (1737–1742)
 Sophie Amalie Collin (f.1738)
 Frederik Collin (1740–1802), som giftet seg i Trondheim i 1774 med Bernhardine Møllmann (1760-91), hvis sønn, Hans Collin (1784 Trondheim-1861 sst.), ble gift i 1815 med Marie Georgine Caroline grevinne von Schmettow (Schleswig 1786-Trondheim 1862), datter av Carl Jacob Woldemar greve v. Schmettow (Augsburg 1744-Rotvold ved Trondheim 1821), 1814/15 dansk kommanderende general i Norge og norsk general, og (~ 1778 i Trondheim) Christiane (Stinchen) Anna Katharina Møllmann (Trondheim 1757-Rotvold 1820): se Mølmann (slekt). 

 Død 
Collin døde 10. april 1742 i Trondheim. Han ble gravlagt på domkirkegården.

 Referanser 

Kategori:Norske embets- og tjenestemenn
Kategori:Personer fra Trondheim kommune